**Informatīvais ziņojums**

**“Par neformālajā Eiropas Savienības Lauksaimniecības un zivsaimniecības ministru padomes 2021. gada 13.–15. jūnija sanāksmē izskatāmo jautājumu”**

**I. Ministru padomes neformālās sanāksmes darba kārtības jautājums**

Portugāles prezidentūra š.g. 13.–15. jūnijā Lisabonā Portugālē organizē neformālo Eiropas Savienības (turpmāk – ES) Lauksaimniecības un zivsaimniecības ministru padomes (turpmāk – MP) sanāksmi, kuras tēma ir “Pārtikas sistēmas, inovācijas un dabas resursu pārvaldība”.

Portugāles prezidentūra ir izplatījusi diskusiju dokumentu, kurā iezīmē dažādu problēmu radītas grūtības, ar kurām pašlaik saskaras pārtikas sistēmu pārvaldība. Klimata pārmaiņas, tirdzniecības globalizācija, pāreja uz tehnoloģijām, vērtību ķēžu sarežģītības palielināšanās, patērētāju izvēles maiņa, demogrāfiskās pārmaiņas un nepieciešamība aizsargāt dabas resursus ir tikai daži no šiem izaicinājumiem.

Kopējā lauksaimniecības politika (turpmāk – KLP), kas sākotnēji tika izstrādāta, lai veicinātu lauksaimniecisko ražošanu un nodrošinātu pienācīgus ienākumus lauksaimniekiem, jau ir pakāpeniski pārveidota, lai risinātu jaunās ekonomikas, sociālās un vides problēmas. Tās darbības jomā ir iekļauts atbalsts mazāk labvēlīgiem apgabaliem, lauksaimnieciskajiem ražotājiem un lauku apvidu attīstībai. Vides un klimata pasākumu iekļaušana atspoguļo bažas vides saglabāšanas un dabas resursu apsaimniekošanas jomā. Nesen ir uzlabota saikne ar citām politikas jomām, proti, klimata pārmaiņas, veselība un uzturs, dzīvnieku labturība, inovācijas un zināšanu pārnese.

Prezidentūra uzskata, ka jaunais KLP modelis ļauj elastīgāk noteikt un pārvaldīt politikas instrumentus, tomēr nākotnes problēmu kopums kļūst arvien sarežģītāks, īpaši no saskanīgas, ar citām sektorālajām politikām pienācīgi sasaistītas stratēģijas veidošanas viedokļa. Pašreizējā sarunu fāze par jauno KLP prasa lielu kapacitāti dialogam un kompromisam gan iekšēji starp dalībvalstīm, gan ar Eiropas Komisiju (turpmāk – Komisija) un Eiropas Parlamentu.

Jāpiemin arī Komisijas jaunās stratēģiskās pamatnostādnes, piemēram, Eiropas Zaļais kurss un stratēģija “No lauka līdz galdam”, vai programmas citās jomās, piemēram “Apvārsnis Eiropai”. Šo jauno instrumentu saskaņotībai gan savstarpēji, gan ar katras dalībvalsts KLP stratēģisko plānu būs nepieciešams arī padziļināts un atklāts diskusiju process, kurā ņemtas vērā dažādās situācijas katrā dalībvalstī.

Prezidentūra uzsver, ka pievēršanās pārtikas sistēmu integrētai pārvaldībai ir arī starptautiskajā dienaskārtībā, proti, ANO Pārtikas sistēmu samitā, kas notiks 2021. gada septembrī. Ekonomiskās sadarbības un attīstības organizācija nesen nāca klajā ar dokumentu “Labākas politikas veidošana pārtikas sistēmām”, kurā apkopotas pārdomas par integrētas pieejas nepieciešamību valsts politikas noteikšanā. Pārtikas pieejamība un drošība, pietiekami iztikas līdzekļi un vides aizsardzības nodrošināšana ir galvenās jomas, kam būs jāpievēršas integrēti. KLP ir daudzfunkcionālas politikas piemērs, kas cieši saistīts ar šiem trim aspektiem.

**Inovācijas**

Portugāles prezidentūra uzsver: lai rastu efektīvus un līdzsvarotus risinājumus pārtikas sistēmu problēmu risināšanai, būs nepieciešami ievērojami centieni no mūsu pētniecības un inovācijas sistēmām. Inovāciju iekļaušana visdažādākajās jomās ir veicinājusi ražīguma un efektivitātes palielināšanos lauksaimniecībā, tā panākot arī efektīvāku un ilgtspējīgāku dabas resursu apsaimniekošanu. Tas savukārt noved pie pētniecības un inovāciju ciešākas sasaistes ar vienkāršāku politikas ieviešanu, proti, KLP, kurā jāpanāk administratīvo izmaksu samazinājums gan lauksaimniekiem, gan administrācijai.

Pateicoties 2021.-2027. gada Eiropas Savienības pētniecības “Apvārsnis Eiropa” programmai, ES ir stratēģija, atbalsta instrumenti un ievērojami finanšu resursi, lai atbalstītu šo jomu attīstību. Misija “Augsne, veselība un pārtika” radīs zināšanas un risinājumus augsnes veselības un funkciju atjaunošanai. Iegūstamajiem rezultātiem būs tieša ietekme uz Eiropas Zaļā kursa stratēģijas mērķu sasniegšanu klimata, bioloģiskās daudzveidības un pārtikas sistēmu ilgtspējas jomā.

Prezidentūra atzīst, ka situācija ES reģionos tomēr stipri atšķiras: ir gan lielas saimniecības un lauksaimniecības nozares, kas orientējas uz starptautiskiem tirgiem, gan mazas saimniecības un uzņēmumi, kas vērsti uz vietējiem tirgiem un nišas produktiem. Šī dažādība ir jāņem vērā inovāciju politikā. Lai veicinātu lauku apvidu attīstību, ir vajadzīgas pārdomātas specializācijas stratēģijas un elastīgāka politika, tāpēc ir jāņem vērā lauku attīstības un inovāciju veicināšanas instrumenti.

Prezidentūra uzskata, ka ir vajadzīgi arī pasākumi, lai palielinātu pārtikas ķēdē iesaistīto posmu kapacitāti. Piemēram, pašlaik ES tikai 11% lauksaimniecības uzņēmumu vadītāju ir jaunāki par 40 gadiem. Plašam inovāciju un digitalizācijas procesam ir vajadzīga ne tikai tīklu izveide un koordinatoru starpniecība, bet arī politika, kuras mērķis ir stiprināt to lauksaimnieku spējas, kuri pie tā darbojas.

Covid-19 ietekme ir arī palielinājusi izpratni par nepieciešamību pēc noturīgākām pārtikas ķēdēm. Gan darbaspēka, gan pārtikas preču aprites ierobežojumi ir izgaismojuši nepieciešamību stiprināt teritoriju stratēģisko autonomiju. Modelim, kura pamatā ir ražošanas specializācija, var būt ekonomiskas priekšrocības, bet tas rada arī apdraudējumus un samazina sistēmu noturību. Šī ir vēl viena problēma, kas jāņem vērā, izstrādājot teritoriju inovācijas un attīstības politiku.

Teritoriju politiskās un ekonomiskās integrācijas procesi (labs piemērs ir ES) bieži ir saistīti ar centru un perifēriju rašanās risku. Pašreizējais inovāciju cikls, kurā dominē digitalizācija, samazina ģeogrāfisko attālumu, un tas ir pilnībā jāizmanto, lai visiem ES iedzīvotājiem nodrošinātu pilnīgu piekļuvi priekšrocībām, kas saistītas ar ES integrācijas procesu.

**Dabas resursu pārvaldība**

Portugāles prezidentūra uzskata, ka dabas resursu pārvaldība ir jārisina plašākā pārtikas sistēmu integrētas pārvaldības kontekstā. Lai nodrošinātu pietiekamu un drošu pārtikas ražošanu un stabilus iztikas līdzekļus lauksaimniekiem, dabas resursi ir jāizmanto ilgtspējīgā veidā. Tas jādara, saglabājot augsnes un ūdens resursus, kā arī cīnoties pret klimata pārmaiņām un bioloģiskās daudzveidības samazināšanos. Šo dažādo jomu integrētai pārvaldībai ir izšķiroša nozīme vairāku Apvienoto Nāciju Organizācijas gan Ilgtspējīgas attīstības mērķu sasniegšanā, tostarp bada izskaušanā, tīra ūdens un tīras enerģijas nodrošināšanā, rīcībā klimata jomā un sauszemes ekosistēmu darbībā, kā arī to, kuri izriet no starptautiskām saistībām, piemēram, Parīzes Nolīguma un Konvencijas par bioloģisko daudzveidību, kurā ir noteikti bioloģiskās daudzveidības mērķi.

ES lauksaimnieciskajai darbībai tiek izmantoti aptuveni 40% zemes un 44% liels ūdens patēriņš, radot 10% siltumnīcefekta gāzu (turpmāk – SEG) emisiju. Centieni panākt efektīvāku pārvaldību jau ir ļāvuši ES sasniegt tādus rezultātus kā SEG emisiju samazinājums par 20 % laikā no 1990. līdz 2015. gadam, vienlaikus nesamazinot lauksaimnieciskās ražošanas kopējo apjomu. Tomēr, ievērojot jaunās saistības, tostarp klimatneitralitāti, kas ir paredzēta Eiropas Zaļā kursa stratēģijā, šie pielāgošanās pasākumi ir jāturpina un jāstiprina.

Prezidentūra uzskata, ka ir jāizstrādā vairāki darbības virzieni, lai samazinātu negatīvo ietekmi uz vidi, – vispirms jau lielāka resursu integrācija aprites ekonomikā, samazinot atkritumu daudzumu, veidojot alternatīvas tādai resursu izmantošanai, kas ir mazāk kaitīga videi, ūdens resursu efektīvākai izmantošanai, augsnes degradācijas, tai skaitā erozijas samazināšanai, plašākam biomasas pielietojumam, tostarp ar biodegvielu saistītā potenciāla attīstīšanai un augu aizsardzības līdzekļu izmantošanas samazināšanai.

Laika gaitā resursu pārvaldības modeļi ir attīstījušies, virzoties tuvāk lielākai decentralizācijai un iesaistīto dalībnieku līdzdalībai. Prezidentūra uzskata, ka šī elastība ir svarīga no dažādo reģionālo situāciju aspekta. Tā kā klimata pārmaiņu paredzamā ietekme būs atšķirīga un tā lielākoties var izpausties kā plūdi vai ūdens trūkums dažādos reģionos, arī veidi, kā panākt lielākas sistēmas pielāgošanās spējas un noturību, būs dažādi. Tāpēc ES politikai arī turpmāk jābūt atvērtai dažādiem risinājumiem.

Vienam no galvenajiem politikas mērķiem turpmākajos gados vajadzētu būt tāda ilgtspējīga dabas resursu pārvaldības modeļa nodošanai Eiropas nākamajām paaudzēm, kurš ļauj izstrādāt noturīgas, drošas un taisnīgas pārtikas sistēmas.

**Latvijas nostāja**

**Latvija piekrīt tam, ka trīskāršajam izaicinājumam, ko visā pasaulē patlaban pieredz pārtikas nozare, ir nozīmīga loma politikas veidošanas procesā.** Politikas veidotājiem jādomā, gan kā nodrošināt ar pilnvērtīgu uzturu arvien pieaugošo pasaules iedzīvotāju skaitu un taisnīgus ienākumus lauksaimniekiem, gan kā saglabāt ilgtspējīgu apkārtējo vidi nākamajām paaudzēm. Šie trīs aspekti var nonākt savstarpējā pretrunā, taču vienlaikus tajos ir vērojama arī simbioze, piemēram, pārtikas ražotāji saņem lielāku atbalstu par videi draudzīgākām saimniekošanas metodēm.

**Latvija uzskata, ka, veidojot labāku pārtikas sistēmu politiku, ir jāpārvar šīs domstarpības un jārod līdzsvars starp atšķirīgajām interesēm un dažādajām vērtībām.** To var panākt, izmantojot iekļaujošus politikas procesus, kas dod iespēju visām ieinteresētajām pusēm tikt uzklausītām, vienlaikus izvairoties dot priekšroku kādām īpašām interesēm.

Latvija uzskata, ka attiecībā uz siltumnīcefekta gāzu (**SEG) emisiju samazināšanu** lauksaimniecības sektorā, kā arī sektora virzībā uz Eiropas Zaļā kursa mērķiem, atslēga lielā mērā rodama arī patērētāju uzvedībā un paradumu maiņā. Pašlaik piedāvātā sistēma turpina koncentrēties uz lauksaimniecības piedāvājumu, taču tirgu veido pieprasījums un tas ir atkarīgs no patērētāju informētības par klimatam draudzīgu pārtiku un spēju maksāt vairāk par to.

Latvija uzskata, ka KLP un klimata politikai ir jābūt saskanīgām un Komisijai ir drīzumā jāsniedz vienots (visu ģenerāldirektorātu kopīgi izveidots) redzējums par lauksaimniecības un zemes izmantošanas, zemes izmantošanas maiņas un mežsaimniecības (ZIZIMM) sektoru nozīmi ES 2030. gada klimata mērķu sasniegšanā.

Nosakot mērķus, jāņem vērā valsts specifiskās īpatnības un situācija dalībvalstī mērķu noteikšanas sākumpunktā, valsts izaugsmes iespējas un nozaru potenciāls samazināt emisiju. Lauksaimniecībai ir ierobežots potenciāls samazināt SEG emisijas, bet galvenā nozīme pārtikas nodrošinājumā.

Vienlaikus KLP iezīmēto problēmu kopums kļūst arvien sarežģītāks. Latvija piekrīt tam, ka KLP ir piemērs daudzfunkcionālai politikai, kas sniedz atbalstu gan pārtikas nekaitīguma un pieejamības, gan ienākumu un lauku teritoriju dzīvotspējas nodrošināšanai, kā arī vides aizsardzībai, ņemot vērā katras dalībvalsts specifisko situāciju un vajadzības. Diemžēl pēdējās sarunas un līdz šim jau panāktās vienošanās KLP trialogos iet pretējā virzienā un mazina dalībvalstīm paredzēto elastību un subsidiaritāti politikas instrumentu noteikšanai un pārvaldībai, tā mazinot iespējas īstenot KLP atbilstoši katras dalībvalsts specifiskai situācijai un vajadzībām.

Tāpat arī ir jāseko līdzi tam, lai izvirzītajiem daudzpusīgajiem ES līmeņa mērķiem lauksaimniecības, pārtikas, inovāciju un dabas pārvaldības u.c. jomās tiktu paredzēts atbilstošs finansējums šo mērķu sasniegšanai. Pašlaik vienīgais ES līmeņa finansējums lauksaimniecības un mežsaimniecības mērķu sasniegšanai ir KLP finansējums, un Latvijas lauksaimniekiem tiešo maksājumu līmenis plānošanas periodā no 2021. līdz 2027. gadam būs zemākais ES un sasniegs tikai 80% no ES vidējā līmeņa.

Covid-19 pandēmijas radītā krīze skaidri parādīja, ka pietiekams **pārtikas pašnodrošinājums** un attīstīta lauksaimniecības un pārtikas nozare ir vitāli svarīgs katras valsts pastāvēšanas pamatelements. Krīzes situācijās valsts ekonomikai ir jābūt spējīgai apmierināt savu iedzīvotāju pamatvajadzības, un viena no tādām ir vajadzība pēc pārtikas. Šis faktors vienlīdz svarīgs ir arī Eiropas Savienības vienotajā tirgū.

**Latvija uzskata,** ka ir svarīgi turpināt darbu pie **īsāku pārtikas piegāžu ķēžu attīstīšanas**, lai stiprinātu pārtikas piegāžu neatkarību un nodrošinātu pārtikas ķēžu nepārtrauktu darbību īslaicīgas vai ilglaicīgas krīzes situācijās. Tas dotu lielākas iespējas lauksaimniekiem vietējā līmenī realizēt ar ilgtspējīgām saimniekošanas metodēm saražoto produkciju, tā nodrošinot iedzīvotājus ar svaigu, sezonālu un ilgtspējības principiem atbilstošu pārtiku. Tomēr vēršam uzmanību uz to, ka virzībai uz ilgtspējīgāku pārtikas sistēmu visos aspektos pilnībā **jāatbilst vienotā tirgus prasībām.**

Latvija pozitīvi vērtē to, ka ES kā globāla līdere ir apņēmusies rādīt piemēru ar Eiropas Zaļo kursu un ar tirdzniecības sadarbības palīdzību stiprināt klimatrīcību, kā arī noteikt **ilgtspējīgas izaugsmes standartus vispasaules vērtību ķēdēs**. Latvija uzskata, ka brīvās tirdzniecības nolīgumi ir rīks, kā veicināt ES standartus pasaulē un attiecīgi paaugstināt standartus trešajās valstīs, kā arī mazināt ar ES importu saistīto oglekļa un bioloģiskās daudzveidības pēdu un ierobežotu mežu izciršanu pasaulē.

**II. Latvijas delegācija**

Delegācijas vadītājs: **Kaspars Gerhards,** zemkopības ministrs;

Delegācijas dalībnieki: **Pārsla Rigonda Krieviņa,** Zemkopības ministrijas Valsts sekretāra vietniece.

Zemkopības ministrs K. Gerhards